KOMISIJOS SPRENDIMAS
2009 m. sausio 28 d.
dėl kai kurių Austrijos, Belgijos ir Vokietijos mokėjimo agentūrų 2007 finansinių metų sąskaitų, susijusių su Europos žemės ūkio fondo kaimo plėtrai (EŽŪFKP) lėšomis finansuojamomis išlaidomis, patvirtinimo
(pranešta dokumentu Nr. C(2009) 420)
(Tekstas autentiškas tik vokiečių, olandų ir prancūzų kalbomis)
(2009/86/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2005 m. birželio 21 d. Tarybos reglamentą (EB) Nr. 1290/2005 dėl bendrosios žemės ūkio politikos finansavimo (1), ypač į jo 30 ir 33 straipsnius,
pasikonsultavusi su Žemės ūkio fondų komitetu,
kadangi:
(1)
Komisijos sprendimu 2008/397/EB (2) patvirtintos visų mokėjimo agentūrų, išskyrus Austrijos mokėjimo agentūrą AMA, Belgijos mokėjimo agentūras ALV ir „Région wallonne“, Vokietijos mokėjimo agentūras „Baden-Württemberg“ ir „Bayern“, Graikijos mokėjimo agentūrą OPEKEPE, Suomijos mokėjimo agentūrą MAVI ir Portugalijos mokėjimo agentūrą IFAP, 2007 m. finansinių metų sąskaitos.
(2)
Gavusi papildomos informacijos ir atlikusi papildomus patikrinimus, Komisija dabar gali priimti su Europos žemės ūkio fondo kaimo plėtrai (EŽŪFKP) lėšomis finansuojamomis išlaidomis susijusį sprendimą dėl Austrijos mokėjimo agentūros AMA, Belgijos mokėjimo agentūrų ALV bei „Région wallonne“ ir Vokietijos mokėjimo agentūrų „Baden-Württemberg“ bei „Bayern“ pateiktų sąskaitų išsamumo, tikslumo ir teisingumo.
(3)
Remiantis Reglamento (EB) Nr. 1290/2005 30 straipsnio 2 dalimi, šiuo sprendimu nepažeidžiamos Komisijos vėliau priimtų sprendimų nuostatos, pagal kurias Bendrija nefinansuoja išlaidų, patirtų nesilaikant Bendrijos taisyklių,
PRIĖMĖ ŠĮ SPRENDIMĄ:
1 straipsnis
Šiuo sprendimu patvirtinamos toliau išvardytų mokėjimo agentūrų 2007 finansinių metų sąskaitos, susijusios su Europos žemės ūkio fondo kaimo plėtrai (EŽŪFKP) lėšomis finansuojamomis išlaidomis: Austrijos mokėjimo agentūros AMA, Belgijos mokėjimo agentūrų ALV bei „Région wallonne“ ir Vokietijos mokėjimo agentūrų „Baden-Württemberg“ bei „Bayern“.
Pagal šį sprendimą iš kiekvienos atitinkamos valstybės narės susigrąžintinos arba jai mokėtinos sumos pagal kiekvieną kaimo plėtros programą, įskaitant sumas, susidariusias taikant Reglamento (EB) Nr. 1290/2005 33 straipsnio 8 dalį, yra nustatytos priede.
2 straipsnis
Šis sprendimas skirtas Austrijos Federacinei Respublikai, Belgijos Karalystei ir Vokietijos Federacinei Respublikai.
Priimta Briuselyje, 2009 m. sausio 28 d.